মোহসীন ঘুরে বেড়িয়েছেন জলদস্যুদের সঙ্গে। তাদের ডেরায় কাটিয়েছেন দিনের পর দিন। তাদের বোটে করে ছুটে বেড়িয়েছেন সুন্দরবনের একপ্রান্ত থেকে আরেক প্রান্তে। একবার কোস্টগার্ডের গুলির মুখেও পড়েছেন। তবে তিনি কখনোই ভুলে যাননি তার পেশাদারিত্ব। তাঁর কথায়, ‘আমি বিষয়টাকে দায়িত্ব এবং পেশাদারিত্বের সঙ্গে করার চেষ্টা করেছি। রিপোর্টিং-এর সময় কোনো পক্ষ নেইনি। কোনো আইন ভঙ্গ করিনি। প্রতিবার জঙ্গলে ঢোকার সময় আমি প্রশাসনকে জানিয়ে রাখতাম। আত্মসমর্পণের আলোচনা চালানোর সময়ও আমি জলদস্যুদের কোন ধরনের প্রতিশ্রুতি দেইনি। কোনো ধরনের সুবিধা নেইনি তাদের কাছ থেকে। ফলে তারা আমাকে গভীরভাবে বিশ্বাস করতে শুরু করে।